Torleiv Grue

Torleiv Andreas Grue (1948–2024) var en norsk forlegger, litteraturformidler og gjendikter.

Grue var fra 1970-årene en sentral skikkelse innen norsk litteratur. Han begynte som medarbeider i Tronsmo Bokhandel og ble etter hvert forlagskonsulent, forlagsredaktør og forlegger. I tillegg har han stått for flere gjendiktninger.Jon, Francoise og Audun Hanssen-Bauer: Torleiv Andreas Grue (1948-2024) - Minneord i Aftenposten 20. september 2024

Som medarbeider i Tronsmo bokhandel i 1970-og 80-årene var han med på å gjøre bokhandelen til en kulturell arena, og formidlet forfattere og musikere til bokhandelen. I denne perioden han arbeidet sammen med Jón Sveinbjørn Jónsson om litteraturtidsskriftprosjektet Poesi. Gjennom tre utgivelser samlet de kunst, litteratur og intervjuer i et tidsskrift som fort fikk kultstatus. Grue sto selv for introduksjon, oversettelser og gjendiktning av Ezra Pound og Charles Olsen i Poesi 1 (1983) og J.H. Prynne, Antony Barnett i Poesi 3–4 (1985).

Ved siden av å være alt-mulig-mann, konsulent og senere forlagsredaktør i Forlaget Oktober i perioden 1984-1994, sto han bak serien Oktober/POESI. Serien ble redigert av Grue og Jón Sveinbjørn Jónsson. Unge litterater fikk velge sine utenlandske forfattere som de fikk formidle og gjendikte. Bokserien viser tydelig at Grue og Jónsson hadde teft for samtidskunst og god litteratur. I denne serien gjendiktet han de amerikanske lyrikerne Charles Olson og J.H. Prynne.

I Oktober var han redaktør for blant annet Per Petterson og Kjell Askildsen. Begge har vært tydelig på at han har hatt stor betydning for deres forfatterskap. Per Petterson skrev om dette i essayet «Du veit åssen det er» hentet fra Månen over Porten (2004). Kjell Askildsen takket ham og Terje Holtet Larsen for støtten i forbindelse med sin sin siste novellesamling; Vennskapets pris (2015).

I 1994 var han redaktør for utgivelsen av Nye linjer. Årlig litterær antologi for nyskrevet prosa og poesi på Aventura Forlag. Her fikk ferske forfattere sjanse til å vise sitt litterære talent. Her finner man blant annet Jørgen Gunnerud, Frank Tandberg, Øyvind Berg og Jonny Halberg, som senere ble med videre til Kolon forlag.

I 1995 fikk han muligheten til å etablere imprintforlaget Kolon som en del av Gyldendal Norsk Forlag. Kolon skulle være et rent skjønnlitterært forlag og fikk fort et rykte for å ha høy kvalitet på utgivelsene, det være seg lyrikk, noveller, romaner, kriminalromaner, filmmanus og gjendiktninger. Det brede spekteret av litteratur som Grue hadde formidlet som bokhandler og forlagsredaktør kom tydelig fram i utgivelsene i det ferske forlaget. Antologien Nye linjer ble videreført med utgivelser i 1995, 1997, 1998 og 1999 på Kolon forlag. 

Blant forfatterne som kan knyttes til forlaget gjennom Grue fra og med siste halvdel av 1990-årene kan nevnes: Ari Behn, Jonny Halberg, Tone Hødnebø, Øyvind Berg, Cecilie Løveid, Nils Christian Moe-Repstad, Terje Holtet Larsen, Steinar Opstad, Wetle Holtan, Per Jonassen, Bjørn Skogmo, Jon Sveinbjørn Jonson, Frank Tandberg, Bjørn Bottolvs og Jørgen Gunnerud. Etter flere år som forlagsredaktør tok Bjørn Aagenæs over som forlegger av forlaget i 2009. Grue gikk over i rollen som hovedkonsulent i forlaget.

 Utgivelser  

 Poesi 1 Halvårlig antologi for kunst, innen- og utenlandsk poesi, utgivere og redaktører; Jón Sveinbjørn Jónsson og Torleiv Grue, Eget forlag, 1983.
 Poesi 2 Halvårlig antologi for kunst, innen- og utenlandsk poesi, utgivere og redaktører; Jón Sveinbjørn Jónsson og Torleiv Grue, Eget forlag, 1984.
 Poesi 3 og 4 Halvårlig antologi for kunst, innen- og utenlandsk poesi, utgivere og redaktører; Jón Sveinbjørn Jónsson og Torleiv Grue, Eget forlag, 1985.
 Nye linjer. Årlig litterær antologi for nyskrevet prosa og poesi, Torleiv Grue (redaktør), Aventura Forlag, 1994.

 Gjendiktninger 
 Charles Olson; Morgengryets arkeolog, Oktober forlag, 1987.
 J.H. Prynne; Sand og kobber, Oktober forlag 1989.

 Øvrig litteratur 
 «De unges forlegger - Torleiv Grue 70 år». Jonny Halberg, artikkel i Klassekampen, 2. mars 2018.
 Drømmeakademiet (Om Tronsmo),, Essay, Audun Vinger, Vinduet 2/2013, Gyldendals tidsskrift for litteratur.
 Forlagsintervjuet: «Redaktørene» (om Kolon forlag) av Audun Vinger. Intervju med Torleiv Grue og Bjørn Aagenes, Vinduet 1/2008, Gyldendals tidsskrift for litteratur.
 «Torleiv Grue, 1975» av Dag Solstad. Teksten er hentet fra Skal vi ta en runde til? (1998). Her publisert i Klassekampen 21. februar 2003.
 Skal vi ta en runde til? Festskrift for Torleiv Grue 7. mars 1998 (TG50), Gyldendal Norsk Forlag, 1998.
 «Fra Grues stall». Artikkel i Morgenbladet om Nye linjer (1995). 6. januar. 1995.

 Referanser 

Kategori:Norske forleggere
Kategori:Personer fra Oslo